אורי שכיב

אורי שכיב (נולד ב־5 בינואר 1998) הוא זמר, יוצר, מלחין ומפיק מוזיקלי ישראלי. שכיב פרץ לתודעה הציבורית בשנת 2013 כמתמודד בתוכנית אקס פקטור ישראל, בה זכה במקום השלישי. מאז מתבלט שכיב בזירת המוזיקה הישראלית הן כזמר-יוצר והן ככותב ומלחין לאחרים. בשנת 2022 חזר למסך בתוכנית הכוכב הבא לאירוויזיון, שם בלט גם בזכות שירו המקורי "עולה" וזכה לשבחים מהשופטים והקהל. שכיב משתף פעולה עם אמנים בולטים, ומשתתף ביצירה של שירים מצליחים בזירה המוזיקלית בישראל.

ביוגרפיה
אורי שכיב נולד ב־5 בינואר 1998 וגדל בעיר בת ים. הוא בוגר מקיף עירוני חשמונאים בעיר. כבר מגיל צעיר גילה עניין בעולם המוזיקה, נמשך לכתיבה ולהלחנה, והחל לעסוק ביצירה מוזיקלית עוד כנער. השילוב בין כישרון טבעי, קול ייחודי וגישה אמנותית מקורית סלל את דרכו לעולם המוזיקה.
"אקס פקטור ישראל" (2013)

שכיב התפרסם לראשונה בשנת 2013, כאשר השתתף בעונה הראשונה של תוכנית הריאליטי המוזיקלית אקס פקטור ישראל (ששודרה בזכיינית רשת 13). בעונה זו הגיע עד לשלב הגמר וזכה במקום השלישי, בגיל 15 בלבד. לצד מתמודדים בולטים נוספים כמו עדן בן זקן, שכיב הרשים את הצופים והשופטים ברגישות ובהגשה המוזיקלית האישית שלו. הופעתו בתוכנית הביאה לחשיפה רחבה ולהכרה ציבורית.

"הכוכב הבא" (2022)

בשנת 2022 חזר שכיב לבמה כאשר השתתף בעונה התשיעית של תוכנית הכוכב הבא לאירוויזיון, ששודרה בקשת 12. באודישן הפתיחה שלו ביצע את שירו המקורי "עולה", אותו כתב והלחין. הביצוע הרשים את השופטים, שזיכו אותו בשישה כחולים, והוביל להרמת המסך עם 93% הצבעה חיובית מהקהל. השיר, אשר עוסק בקשר שבין הדובר לבין אביו ובורא עולם, הפך ללהיט מיידי ושוחרר בהמשך כסינגל.

קריירה 
בשנת 2014 הוציא שכיב את סינגל הבכורה שלו, "תביני", אשר נכתב והולחן על ידו. השיר הופק ועובד מוזיקלית על ידי משה פרץ וטל שגב, וזכה להצלחה ניכרת בתחנות הרדיו הארציות והאזוריות. "תביני" סימן את כניסתו של שכיב לתודעה הציבורית כזמר יוצר, לאחר שהגיע לגמר העונה הראשונה של תוכנית הריאליטי "אקס פקטור ישראל".

בשנת 2015, כחמישה חודשים לאחר הצלחת סינגל הבכורה שלו "תביני", הוציא את שירו השני, "כשייגמר הלילה", שכתב והלחין בעצמו. את העיבוד יצר יחד עם המפיק המוזיקלי נדב ביטון. השיר מאופיין בסאונד ישראלי אותנטי המשלב פולק בסגנון הבנאים עם השפעות ים תיכוניות, ונטען כאחד מהשירים הבולטים באותה תקופה שזכו לתשומת לב מיידית מצד תחנות הרדיו והקהל. באותה שנה הוציא את הסינגל "למה", שכתב והלחין בעצמו. את הקליפ הרשמי ליוותה הדוגמנית אפי פלריה, בעיבוד והפקה מוזיקלית של נדב ביטון. באותה שנה השתתף שכיב בדואט "כשאת לא כאן" לצד הזמר מתן לוי, אותו כתב והלחין יחד עמו; את העיבוד וההפקה המוזיקלית ביצע תמיר צור.
בשנת 2019 התארח בפרויקט של גיל ויין בשיר "נשמות אבודות" שכתב והלחין ויין.
בשנת 2020, הוציא את הסינגל "הייתי יכול", בלדה אישית ומלודית שכתב והלחין יחד עם מתן לוי, בעיבוד והפקה מוזיקלית של מתן דרור.

בשנת 2023, הוציא את הסינגל המקורי "עבד ומלך", פרי עטו ובהשראת התמודדות אישית וניסיון חיים שעבר. את הלחן יצר יחד עם המוזיקאי מתן לוי, והעיבוד וההפקה המוזיקלית הופקדו בידיו של לידור סולטן.

בשנת 2024 כתב והלחין את השיר "בניה", לזכר קרוב משפחתו, רס"ל , אשר נפל במהלך מבצע צוק איתן. השיר נכתב מנקודת מבטו של ירין, אחיו של בניה, ומבטא כאב אישי ואבל משפחתי. זהו השיר החמישי שנוצר לזכר חלל שנפל במבצע. באותה שנה הלחין את השיר "יכולה לבד" של אודיה, מתוך אלבומה ילדה של אמונה.

באותה שנה יצא הסינגל "אף פעם", בביצועו, ומהווה את הסינגל הרביעי מתוך אלבום הבכורה שלו שיצא באותה שנה. השיר נכתב על ידי דולב רם והולחן על ידי פן חזות, שהפיק אותו מוזיקלית יחד עם נדב ביטון. זהו השיר היחיד באלבום שבו שכיב לא היה שותף לכתיבה או להלחנה.

כתיבה, הלחנה והפקה מוזיקלית

מעבר לעשייתו כזמר, שכיב פעיל גם כיוצר לאחרים.

בשנת 2018 ביצע הזמר אלמוג קריאף את השיר "לילה בלעדייך", שכתב שכיב יחד עם אוריין אלופר והלחין שכיב עצמו; את העיבוד וההפקה המוזיקלית יצר אלי קשת.

בשנת 2023 יצא השיר "מי יגיד לי לא", שביצע רונן קסלמן, אותו כתב והלחין שכיב עם מתן לוי ודניאל אביב. השיר מבטא קול פנימי של התמודדות, הגשמה עצמית והתעקשות על חלום אישי בעולם תובעני. באוקטובר אותה שנה חיבר שכיב את הלחן למילות השיר "מפל" שכתבה מעיין אדם לזכר אחותה, מפל אדם, שנרצחה במסיבת מוזיקה ברעים במהלך מתקפת חמאס ב־7 באוקטובר. הלחן הועבר לזמרת מירי מסיקה, שביצעה את השיר בטקס זיכרון. השיר מתאר כאב אישי עמוק לצד מסר של נצחיות והנצחה, והפך למרכיב חשוב בזיכרון הציבורי של האירוע.

בשנת 2024 שיתף פעולה עם הזמר רועי סנדלר בפרויקט של משרד החוץ, שכלל את השיר "שומר עליי", שעסק בחיזוק הקשר בין יהדות התפוצות לישראל. מטרת השיר הייתה לעורר תחושת אחדות וזהות משותפת בקרב קהילות יהודיות ברחבי העולם על רקע גל האנטישמיות שגבר באותה תקופה. באותה שנה נמנה בין כותבי השיר "למה לך ללכת", שבוצע על ידי הזמר יגל אושרי.

במרץ 2025 יצא הסינגל של טוהר גדסי, "פתח לי שער" אותו כתב עם גדסי. באוגוסט אותה שנה יצא השיר "אשמור אותך", שכתב דרור אלון אותו הלחין שכיב, וביצע איתי אהרון והפיק מוזיקלית עדי רותם. באותה שנה יצא השיר "נרקומנים של כאב", בביצוע הזמרת עדן בן זקן, אותו כתב והלחין שכיב בשיתוף פעולה עם דולב רם, בר ליסבודר ודניאל דהרי. השיר מתאר מערכת יחסים כואבת וטעונה רגשית וזכה להצלחה רחבה. באותה שנה אף הפיק שכיב את "השיר של ליאן" – שיר מקורי מתוך אלבום ההנצחה לזמרת ליאן לאה כוזהינוף, אותו כתבה והלחינה בעצמה. השיר יצא לציון 30 יום לפטירתה ומציג טקסט אישי ונוגע ללב. באותו שבוע יצא השיר "זיכרונות מפורטו" בהפקתו, בביצוע ליאור פינטו, אותו גם כתב והלחין שכיב יחד עם רון סבח ומור בן סימון. ביולי אותה שנה יצא שירו של מתן עגמי, "רפאני", אותו הפיק. בסוף אוקטובר 2025 יצא השיר "אהבת חינם", בביצוע ליאור נרקיס וששון שאולוב, ששכיב היה שותף לכתיבה וללחן. 

בינואר 2026 יצא השיר "חוזר אל הדרכים" בביצוע אלעד עמדי, שכתב עם דרור אלון. שכיב הלחין והפיק מוזיקלית את השיר.

בפברואר 2026 היה שכיב שותף לכתיבת המילים והלחן של סינגל הבכורה של דניאלה גלבוע, "איפה שהכול נגמר", שיצא כשנה לאחר שחרורה משבי חמאס.

קישורים חיצוניים




הערות שוליים

קטגוריה:זמרים ישראלים
קטגוריה:זמרים-יוצרים ישראלים
קטגוריה:פזמונאים ישראלים
קטגוריה:מפיקים מוזיקליים ישראלים
קטגוריה:מלחינים ישראלים
קטגוריה:מתמודדי הכוכב הבא
קטגוריה:משתתפי אקס פקטור ישראל
קטגוריה:בוגרי תיכון חשמונאים (בת ים)
קטגוריה:בת ים: אישים
קטגוריה:ישראלים שנולדו ב-1998